সাহিত্য, ইতিহাস, ধর্ম, বিজ্ঞান ও রাজনীতি প্রভৃতি বিষয়ের উপরে ছিল তাঁর বইয়ের বিশাল ভাণ্ডার। কিভাবে যে তিনি এত বই পড়তেন তা ভেবে অবাক হতাম। আমাদেরকেও বিভিন্ন রকম বই পড়তে বলতেন, পড়তাম আর বইয়ের মূল্য যে কি তা অনুধাবন করতাম। তিনি আমার বাবা না হলে হয়তো বইয়ের প্রতি আমার আজ এত ঝোঁক হত না। তিনি খুব বেশি ভ্রমণ পিয়াসী ছিলেন না মোটেই। তাঁর ভ্রমণ বলতে ছিল কেবল- রাড়িখাল গ্রামে ভ্রমণ। রাড়িখালকে তিনি খুব পছন্দ করতেন, সেই রকমই পছন্দ করতেন বাংলা একাডেমীর বইমেলাকে। পুরো ফেব্রুয়ারি মাসটাই তিনি যারপরনাই উপভোগ করতেন। বই, বইমেলা আর শিক্ষকতাই ছিল তাঁর জীবনের সব। তাঁকে আমি কখনও রাজনৈতিক লেজুরবৃত্তি করতে দেখিনি।